《汝直松斋》
宋代·杨杰

伊阙十五里，唐朝三百年。岁寒林木在，王氏子孙传。

门有登龙客，风生饮虎泉。丹方齐代刻，龛像魏时镌。

居士山长对，郎君谷已迁。塔巍花缭绕，溪净竹婵娟。

水记空陈迹，烽台息旧烟。陆浑平犷俗，八节稳渔船。

嗣绝伤宫傅，碑亡叹郑虔。石楼延客醉，天竺伴僧禅。

寓目鸣銮地，追怀夺锦篇。白云最深处，约我咏归田。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。